Ģeoloģiskais dabas piemineklis  **Ogres dolomīta krauja**

MK 175. noteikumu piel. Nr. 129

**Detalizēts apraksts**

**Adrese**

Ogres novadā, Ogresgala pagastā, tā ir Natura 2000 teritorija.

Ģeogrāfiskās koordinātes E24° 39,601' un N56° 49,148', jeb x540289, y297448 LKS92 sistēmā.

**Ģeogrāfiskais novietojums**

Viduslatvijas zemienē, Ropažu līdzenumā, Ogres kreisajā krastā.

**Ģeoloģiskie veidojumi**

Devona Daugavas svītas dolomītu atsegums ar brahiopodu un citu bezmugurkaulnieku, kā arī zivju atliekām. Atseguma plakne ir līdzena.

Nepārtrauktās atsegumu joslas garums ir 250 m. Atsegumu augstums ir līdz aptuveni 2 m.

**Izmēri**

Dabas pieminekļa platība 3,19 ha.

**Debits**

Nav attiecināms

**Unikālās vērtības**

Samērā liels Daugavas svītas dolomītu atsegums, kuram līdzīgi tuvākajā apkārtnē nav pieejami; satur daudzas brahiopodu un citu organismu fosīlijas.

**Ainaviskuma raksturojums**

Atsegums ir ainavisks, lai gan samērā zems. Skatu bojā Ogres HES darbības rezultātā paaugstinātais ūdens līmenis.

**Stratigrāfija**

Augšējā devona Franas stāva Daugavas svīta, pēc V. Sorokina datiem Buregu un Altovas slāņi (t.i. Daugavas svītas augšējā daļa – Kranciema rida).

Atseguma stratigrāfiskā nozīme nav liela, jo Daugavas svītas un tās Kranciema ridas stratotipi ir izvietoti citur. Tomēr dabas piemineklis ir samērā nozīmīgs Daugavas svītas seno organismu kompleksa piemērs, kas ļauj precīzāk pamatot dolomītu ģeoloģisko vecumu.

**Uzbūve**

Dolomīti Ogres kraujā ir vidēji līdz sīkplātņaini un tiem raksturīga diezgan neregulāra uzbūve, ko nosaka daudzās dolomitizācijas rezultātā pārveidotās fosīlijas.

Lielākā daļa organismu atlieku ir izšķīdušas un to vietā ir saglabājušās kavernas un nospiedumi. Ogres dolomīta kraujas atsegumu ir aprakstījis Vitālijs Sorokins, kurš atzīmējis tur daudzveidīgus brahiopodus, kā arī gliemežus, stromatoporas, zivju atliekas un tārpu ejas. Dolomītu slāņkopā vērojamas lēzenas struktūras, kuras visticamāk ir saistītas ar pleistocēna ledāju darbību.

Dabas piemineklī sastopamie Daugavas svītas dolomīti ir veidojušies seklā jūrā ar normālam tuvu ūdens sāļumu.

**Viela**

Dolomīts, vietām dolomītmerģelis

**Procesi**

Šobrīd dabas pieminekli veidojošais atsegums ir daļēji applūdināts ar elektrostacijas ūdenskrātuves ūdeņiem. Būtiski ģeoloģiskie procesi nenotiek.

**Dabas aizsardzība**

Dabas pieminekļa teritorijā atrodas Eiropas Savienības aizsargājamie biotopi karbonātisku pamatiežu atsegumi (8210).

**Citas vērtības**

Atsegumam piemīt zināms ainaviskums, tomēr kā tūrisma objekts tas savas nepieejamības dēļ nav piemērots.

**Stāvoklis**

Dolomīta klinšu stāvoklis ir samērā labs, tās nav nobrukušas vai aizaugušas. Negatīvi vērtējama to apakšējās daļas applūšana Ogres HES darbības rezultātā.

**Bojājumi**

Klinšu apakšējās daļas applūšana Ogres HES darbības rezultātā.

**Apdraudējumi**

Atsegumu bojāšanās (apsūbēšana) zem Ogres ūdens līmeņa.

**Apsaimniekošana**

Ģeovieta nav apsaimniekota un uz to nav ierīkotas norādes. Dabas pieminekļa robežzīmju nav.

**Piezīmes**

Atsegumu maksimālais augstums ir 4 m, taču novērošanas reizē (28.10.2015.) redzamais to augstums bija ap 2 m, domājams, saistībā ar Ogres HES radīto uzpludinājumu. Šī hidroelektrostacija atrodas tikai 0,5 km lejpus atsegumu joslas. Ogres dolomīta krauja ir labi redzama tikai no Ogres labā krasta, lai gan tā atrodas kreisajā. Kreisajā krastā klintis atduras tieši ūdenī. Vislabāk tās pieejamas, braucot ar laivu.

Apraksts, novērtējumi un robežu izmaiņu pamatojums balstīti uz līgumdarba pētījuma ietvaros veiktā apsekojuma un literatūras datiem. Apsekoja Ģirts Stinkulis, 25.10.2015.

**Novērtējumi**

Unikālās vērtības – 3

Ainaviskums – 3

Zinātniskais nozīmīgums:

Stratigrāfija – 3

Uzbūve – 3

Viela – 3

Procesi – 1

Citas vērtības – 2

Novērtējumu summa - 18

**Robežu izmaiņu pamatojums**

Dabas pieminekļa robežas precizētas atbilstoši dabas veidojumu izvietojumam. Dabas pieminekļa robežu precizēšanā izmantoti arī kadastra dati par zemes īpašumu robežām.

**Ieteikumi aizsardzībai un apsaimniekošanai**

Dabas piemineklim var labi piekļūt tikai ar laivu, bet to var apskatīt no Ogres pretējā – labā – krasta. Būtu nepieciešams labajā krastā ierīkot norādes uz vietām, kur var apskatīt klintis, kā arī informācijas stendu par dabas pieminekli.

Unikālās vērtības, 1   2   3   4   5      
1- nenozīmīgs,   
2- maznozīmīgs,   
3- vietāja mēroga nozīmīgs,   
4- reģiona mēroga nozīmīgs;   
5- LV vai starptautiski nozīmīgs , unikāls  
  
Ainaviskums, 1   2   3   4   5      
1- neglīts,   
2- ainavā neizpaužas kā pozitīvi vērtējams elements,   
3- parasts, nedaudz vairo ainavas vērtīgumu;   
4- skaists, glīts, bet ne izcils;   
5- izcili krāšņs  
  
Stratigrāfija, 1   2   3   4   5      
1- nenozīmīgs sīks,   
2- maznozīmīgs vai neizteiksmīgs,   
3- parasts raksturīgs konkrētās svītas atsegums,   
4- viens no lielākajiem konkrētās svītas atsegumiem, bet nav stratotips ,    
5- svītas stratotips vai unikālu fosīliju atradne  
  
Uzbūve, 1   2   3   4   5      
1- nav novērojamas nekādas raksturīgas uzbūves detaļas,   
2- neizteiksmīgs slāņojums,   
3- parasts, raksturīgs slāņojums; raksturīgi reljefa veidojumi  
4- kādi retāk sastopami vai īpaši izteikti slāņojuma veidi, plaisainums, ieslēgumi, reljefa veidojumi;   
5- īpaši izteiksmīgs vai neparasts slāņojums, reljeefa veidojums, atseguma forma u.c.  
  
Viela, 1   2   3   4   5      
1- vieliskais sastāvs nav nosakāms, piemēram, biezā apauguma dēļ,   
2- nedroši nosakāmi sastāva ieži, neizteiksmīgi,   
3- parasti ieži,   
4- savdabīgi, raksturīgi ieži vai minerālu izpausmes;   
5- kādas retas vai neparastas minerālu izpausmes; reti sastopami, bet raksturīgi ieži  
  
Procesi, 1   2   3   4   5      
1- nekādi īpaši procesi nav novērojami;   
2- novērojamas mazaktīvas atsevišķu procesu izpausmes, piemēram virsmas atslāņošanās vai nobiru veidošanās, ūdeņu atslodze,   
3- raksturīgi procesi, piem., izskalošana vai avotu erozija;   
4- raksturīgi un aktīvi procesi, kas pastāvīgi ietekmē atsevišķas dabas pieminekļa daļas   
5- pastāvīgi notiekoši raksturīgi procesi, kas nosaka nepārtraukti mainīgu atseguma veidolu, piemēram, viļņu erozija vai ūdenskrituma izraisīta aktīva erozija  
  
Citas vērtības, 1   2   3   4   5      
1- nekā nozīmīga nav,   
2- neliels nozīmīgums dzīvajai dabai, kultūrvēsturei, tūrismam;   
3- apaugumā atsevišķas retākas sugas vai vietējas nozīmes tūrisma objekts, vai ir vairāki seni iegravējumi;   
4- retu sugu atradne, populārs tūrisma objekts, kulta vieta, nozīmīgu teiku vieta utml.;   
5- kāds no LV simboliem (piem., Zvārtas iezis vai Skaņaiskalns), vienīgā kādas sugas atradnes vieta, īpaši nozīmīga kulta vieta utml.